|  |
| --- |
| Dokument oprettet 30. maj 2022 / kft\_dh  Sag 10-2021-00822 – Dok. 582011 |

# Referat af forretningsudvalgsmøde den 7. juni 2022

Til stede: Thorkild Olesen, Sif Holst, Lars Ahlburg, Anni Sørensen, Pia Allerslev (deltog ikke under punkt 15–17), Katrine Mandrup Tang og Mette Søndergaard Pedersen (referent).

Afbud: Jan Jakobsen og Kathe B. Johansen.

### 1. Godkendelse af dagsorden

Dagsordenen blev godkendt.

### 2. Opfølgning på FU-møde den 27. april 2022

Ingen bemærkninger.

### 3. Godkendelse af regnskab for DH 2021

Regnskab for DH 2021 har været sendt i høring hos DH’s medlemsorganisationer, og det har ikke givet anledning til spørgsmål eller bemærkninger. Forretningsudvalget godkendte regnskab inkl. revisionsprotokollat.

### 4. Proces for DH’s arbejde med ny tilgængelighedspolitik

Som en del af DH’s handlingsplan 2022-2025 skal der udvikles en ny tilgængelighedspolitik med udgangspunkt i universelt design og et bredt perspektiv på tilgængelighed, der bl.a. omfatter kognitiv tilgængelighed. Forretningsudvalget godkendte en tids- og procesplan, der bl.a. sikrer inddragelse af DH’s medlemsorganisationer og lokalafdelinger. Forretningsudvalget inddrages løbende i processen. DH’s nye tilgængelighedspolitik forventes færdig i første halvår 2023.

### 5. Udpegning til Musholmfondens bestyrelse

DH har 2 repræsentanter i Musholmfondens bestyrelse, og forretningsudvalget udpegede Philip Rendtorff, direktør i UlykkesPatientForeningen, og Katrine Mandrup Tang, direktør i DH, gældende for en 2-årig periode.

### 6. Regeringens udspil: Et liv med ligeværdige muligheder

Regeringen har den 19. maj 2022 offentliggjort udspillet ”Et liv med ligeværdige muligheder”. Forretningsudvalget drøftede udspillet, der er regeringens bud på en specialeplan for det specialiserede socialområde. Der er med udspillet lagt op til en ønsket specialeplanlægning, men forretningsudvalget udtrykte skuffelse over regeringens ambitionsniveau, og det blev især bemærket, at visitation og finansiering er afgørende.

Effekten af specialeplanen bliver meget lille, hvis der ikke er bindende visitationsretningslinjer, og der skal ligeledes sikres en grundfinansiering af specialfunktoner, så viden opretholdes og udvikles. DH følger de politiske forhandlinger nøje og fortsætter det tætte samarbejde med DH’s medlemsorganisationer.

7. Aktuel politisk drøftelse (fast punkt uden sagsfremstilling)

Forretningsudvalget drøftede kort aktuelle politiske emner; herunder især den kommende økonomiaftales betydning for handicapområdet.

### 8. Regnskab for DH Ejendom

Bestyrelsen for DH Ejendom skal på generalforsamlingen den 27. juni 2022 godkende årsregnskab, og forretningsudvalget blev derfor orienteret om regnskabet.

Forretningsudvalget tog orienteringen til efterretning.

### 9. Resultatberetning 2021 for DH’s Globale Handicapprogram

DH forvalter en årlig bevilling fra Udenrigsministeriet på 43,5 mio. kr. til et globalt handicapprogram, og der skal hvert år udarbejdes en resultatberetning. Rapporten for 2021 baserer sig på DHs og medlemsorganisationernes i alt 40 igangværende projekter med tilsammen 78 forskellige partnere i det Globale Syd.

Forretningsudvalget tog orienteringen til efterretning, idet det blev bemærket, at der er opnået flotte resultater, og at handicaporganisationerne med deres udviklingsarbejde når ud til rigtig mange mennesker med handicap og deres pårørende.

### 10. Ny analyse af unge uden uddannelse og job

Med udgangspunkt i DH’s strategi- og handlingsplan har DH fokus på unge uden uddannelse og job, og DH har fået Arbejderbevægelsens Erhvervsråd (AE) til at udarbejde en analyse, som viser, at en stor del af de ca. 46.000 unge uden uddannelse og job har et handicap. Målet er at udvikle en ny politik med konkrete løsningsforslag, og i processen vil både DH-afdelinger, DH’s medlemsorganisationer og eksterne aktører blive inddraget.

Forretningsudvalget tog orienteringen til efterretning.

### 11. DH’s fællesskabsudspil

14. september 2022 lancerer DH en fotoudstilling på Christiansborg Slotsplads med tema om ensomhed og fællesskab, og i den forbindelse præsenteres også et politisk udspil med forslag, der fremmer deltagelse af mennesker med handicap i forskellige fællesskaber. Udstillingen skal efterfølgende rejse rundt i landet.

Forretningsudvalget tog orienteringen til efterretning.

### 12. Fælles udspil fra DA og DH

DH har siden efteråret 2021haft politisk fokus på at få flere med handicap i job. Et samarbejdet med DA har resulteret i et fælles politisk udspil med 8 forslag, der blev lanceret i Altinget i starten af maj 2022, og de er sendt til beskæftigelsesminister og –ordførere.

Forretningsudvalget tog orienteringen til efterretning

### 13. Regeringens digitaliseringsstrategi

Regeringen lancerede den 5. maj 2022 en ny digitaliseringsstrategi. DH har været inddraget gennem Digitaliseringsstyrelsen, og det er meget positivt, at tilgængelighed og alternativer til ikke-digitale er nævnt som grundlæggende visioner og principper i strategien.

Forretningsudvalget tog orienteringen til efterretning.

### 14. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat; herunder arrangementer på Folkemødet samt en kommende ændring af DH’s nyhedsbrev Nyt fra DH.

Forretningsudvalget tog orienteringen til efterretning.

### 15. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste FU-møde.

Forretningsudvalget tog orienteringen til efterretning.

**16. Næste møde**

Næste møde i DH’s forretningsudvalg er onsdag den 31. august 2022, kl. 12.30-16.00.

**17. Evt.**

Ingen bemærkninger.